Janšojce (HA/SN). Hromadźe z wjesnymi zastupjerjemi je předsydstwo župy Delnja Łužica wčera w Janšojcach wuspěšny festiwal serbskeje kultury wuhódnoćiło, na kotryž móžachu před štyrjomi tydźenjemi něhdźe 8 000 wopytowarjow w tejle delnjołužiskej wsy witać. Wutrobnje dźakowaše so župan Harald Koncak tamnišej Domowinskej skupinje, wjesnej młodźinje a mnohim dalšim pilnym pomocnikam. We wsy samej běchu ideju zrodźili, wuhotować swjedźeń składnostnje 70lětneho wobstaća Domowiny w Delnjej Łužicy a 25. róčnicy załoženja tamnišeje župy. Mjez druhim z erta šefowki Janšojskeje młodźiny Silvy Oehlertojc su čłonojo předsydstwa zhonili, zo sej wjesnjenjo swjedźeń jara chwalachu, wosebje pokazanych serbskich nałožkow a mnóstwa narodneje drasty dla.
Kaž předsydstwo wčera wobzamkny, přistupi župa Delnja Łužica mjezynarodnej organizaciji za přewjedźenje folklornych festiwalow CIOFF, kotrejž Domowina hižo přisłuša. Dotal je mjeztym rozpušćeny rejwanski ansambl Pśijaśelstwo Delnju Łužicu tam zastupował.
szl_Latn bos_Latn